Helle Sjelle (KF), 2010-03-26:
Lovforslaget fra udviklingsministeren synes vi er et fint forslag, der jo som bekendt går ud på at oprette et institut for flerpartisamarbejde, hvis formål vil være at skabe udvikling af politiske partier og flerpartisystemer i nogle af de udviklingslande, som Danmark i forvejen yder bistand til.
Vi kommer ikke uden om, at partier spiller en afgørende rolle i det repræsentative demokrati; det fandt vi jo selv ud af herhjemme, efter at grundloven blev stadfæstet i 1849, hvor der hurtigt opstod forskellige grupperinger på Tinge.
Det samme mønster ser vi i de fleste veludviklede demokratier verden over, og derfor vil vi også gerne hjælpe nogle af udviklingslandene på vej, så deres befolkninger kan opleve glæden ved at leve i et velfungerende demokrati.
Men hvad skal instituttet så helt konkret lave? kan man selvfølgelig spørge om.
Instituttets arbejde kommer til at gå på to ben, hvis lovforslaget vel at mærke bliver vedtaget.
Det ene ben vil være de såkaldte tværpolitiske projekter, som har til formål at udvikle flerpartisystemer.
Fra dansk side vil der blive lagt vægt på, at støtten ydes til aktører, som i forvejen arbejder for at skabe et partisystem med flere partier, og som efterspørger støtte til det formål.
Det er vigtigt, at vi ikke gennemfører projekter, som lokale partier, medier og tænketanke ikke er forankret i.
Demokrati vokser altid nedefra, ved at stadig flere spillere i samfundet bakker op om demokratiet som styreform.
Derfor er det også afgørende, at den danske tværpolitiske støtte går til aktører og projekter, der i forvejen arbejder for demokrati.
Vi skal ikke opfinde den dybe tallerken på udviklingslandenes vegne, men blot understøtte positive udviklinger.
Det andet ben i instituttets arbejde vil være den såkaldte søsterpartistøtte, som indebærer samarbejde mellem enkelte politiske partier i Danmark og de tilsvarende partier i et udviklingsland.
Ideen er, at partierne i udviklingslandene kan trække på de erfaringer, som de danske partier har.
Den svenske stat har, som flere andre jo også har været inde på i dag, tidligere ydet støtte til svenske partier, som gerne ville hjælpe søsterpartier i udviklingslandene, og for nylig har svenskerne også evalueret deres ordning, og den overordnede konklusion er, vil jeg tillade mig at sige, positiv.
Samarbejdet mellem søsterpartier kan bidrage til at skabe stærkere partier i udviklingslandene og dermed bane vejen for et mere velfungerende demokrati.
Men evalueringen er, som flere andre har været inde på, ikke lutter lagkage, og i Danmark synes jeg vi skal tage ved lære af de negative erfaringer, som svenskerne har haft.
Jeg vil fremhæve to ting, som jeg tror vi kan tage ved lære af.
Det er vigtigt, at der bliver formuleret klare operationelle mål for de danske partiers indsats i udviklingslandene.
Klare mål giver mulighed for klare evalueringer af søsterpartistøtten.
Det har de danske skatteydere krav på, for det er trods alt dem, der i sidste ende finansiere gildet.
Det er også vigtigt, at de danske partier, der tager del i søsterpartiordningen, opbygger den nødvendige kapacitet.
De skal lære, hvad projektledelse i udviklingslande er, og det har flere af de svenske partier ifølge evalueringen manglet.
Resultatet bliver let, at projekterne gennemføres på må og få, og det er ikke tilfredsstillende.
Til sidst vil jeg sige lidt om finansieringen af instituttet.
Halvdelen af pengene, som instituttet kommer til at råde over, vil gå til søsterpartistøtte, og den anden halvdel vil gå til de tværpolitiske projekter, men jeg vil gerne understrege, at hvis det viser sig, at en anderledes fordeling vil være mere hensigtsmæssig, vil vi være klar til at se på det ved en senere lejlighed.
Alt i alt bakker vi altså op om lovforslaget, fordi vi meget gerne vil bidrage til konstruktivt at arbejde med at opbygge politiske partier og demokrati i nogle af de udviklingslande, som Danmark yder bistand til.